b'\n_START_ARTICLE_\nRodas\n_START_SECTION_\nGeografija\n_START_PARAGRAPH_\nRodo sala yra ar\xc4\x8diau Ma\xc5\xbeosios Azijos nei Graikijos \xc5\xbeemynin\xc4\x97s dalies._NEWLINE_Sala yra str\xc4\x97l\xc4\x97s antgalio formos, 77 km ilgio ir 37 km plo\xc4\x8dio. Salos plotas \xe2\x80\x93 1401 km\xc2\xb2, o pakrant\xc4\x97s ilgis \xe2\x80\x93 253 km. Rodo miestas yra \xc4\xafsik\xc5\xabr\xc4\x99s salos \xc5\xa1iaur\xc4\x97je. Paradisi mieste (ma\xc5\xbedaug 14 km nuo Rodo miesto) yra tarptautinis oro uostas (RHO)._NEWLINE_Saloje yra i\xc5\xa1sibarst\xc4\x99 miesteliai ir kurortai, tarp kuri\xc5\xb3: Falirakijas, Lindas, Kremasti, Haraki, Pefkos, Archangelos, Afantou, Koskinou, Embona (Atavyras), Paradisi ir Trianta (Jalisas)._NEWLINE_Sal\xc4\x85 charakterizuoja ir auk\xc5\xa1\xc4\x8diausi kalnai: Atavyras (1210 m), Artamyti (825 m) ir Prophet Ilias (800 m)._NEWLINE_Rodo sala yra nutolusi apie 460 km \xc4\xaf pietry\xc4\x8dius nuo At\xc4\x97n\xc5\xb3, 380 km \xc4\xaf vakarus nuo Kipro ir 18 km \xc4\xaf pietvakarius nuo Turkijos.\n_START_SECTION_\nFlora\n_START_PARAGRAPH_\nSala yra kalnuota ir retai gyvenama. Ji apaugusi uolin\xc4\x97mis pu\xc5\xa1imis (Pinus brutia) ir kiparisais (Cupressus sempervirens). Nors pakrant\xc4\x97s yra uolingos, saloje yra siaur\xc5\xb3 \xc5\xbeem\xc4\x97s juost\xc5\xb3, kur auginami citrusiniai vaisiai, vynuog\xc4\x97s, dar\xc5\xbeov\xc4\x97s ir kiti pas\xc4\x97liai.\n_START_SECTION_\nFauna\n_START_PARAGRAPH_\nRodo salos danieli\xc5\xb3 populiacija i\xc5\xa1nyko 2005 m. Petaludes (i\xc5\xa1vertus i\xc5\xa1 graik\xc5\xb3 kalbos \xe2\x80\x93 drugeli\xc5\xb3) sl\xc4\x97nyje vasar\xc4\x85 gausu baltajuos\xc4\x8di\xc5\xb3 me\xc5\xa1ku\xc4\x8di\xc5\xb3 (Euplagia quadripunctaria).\n_START_SECTION_\n\xc5\xbdem\xc4\x97s dreb\xc4\x97jimai\n_START_PARAGRAPH_\n226 m. pr. m. e. \xc4\xafvyko \xc5\xbeem\xc4\x97s dreb\xc4\x97jimas, kuris sunaikino Rodo kolos\xc4\x85. 1481 m. \xc5\xbeem\xc4\x97s dreb\xc4\x97jimas sugriov\xc4\x97 did\xc5\xbei\xc4\x85j\xc4\x85 Rodo miesto dal\xc4\xaf. Dar vienas \xc5\xbeem\xc4\x97s dreb\xc4\x97jimas \xc4\xafvyko 1926 m. O 2008 m. \xc4\xafvyko \xc5\xbeem\xc4\x97s dreb\xc4\x97jimas, kuris nesmarkiai apgadino kelet\xc4\x85 sen\xc5\xb3 pastat\xc5\xb3.\n_START_SECTION_\nViduram\xc5\xbeiai\n_START_PARAGRAPH_\n395 m. Rodui prasid\xc4\x97jo ilgasis Bizantijos periodas._NEWLINE_654 m. Rodas buvo okupuotas Muavijos I musulmon\xc5\xb3 Omejad\xc5\xb3 paj\xc4\x97g\xc5\xb3. Musulmonai pagrob\xc4\x97 Rodo koloso griuv\xc4\x97sius. Arabai okupavo sal\xc4\x85 674 m., puldami Konstantinopol\xc4\xaf. Kai j\xc5\xb3 laivynas buvo sunaikintas audr\xc5\xb3 ir graiki\xc5\xa1ka ugnimi, sala buvo evakuota. 715 m. Bizantijos laivynas suk\xc4\x97l\xc4\x97 mai\xc5\xa1t\xc4\x85 Rodo saloje, d\xc4\x97l to Teodosijus III tapo Bizantijos imperatoriumi._NEWLINE_VIII\xe2\x80\x93XII a. Rodas priklaus\xc4\x97 Bizantijos imperijai ir buvo laiv\xc5\xb3 statybos ir prekybos centras. Ma\xc5\xbedaug 1090 m. sal\xc4\x85 okupavo tiurkai seld\xc5\xbeiukai. Pirmojo kry\xc5\xbeiaus \xc5\xbeygio metu sala gr\xc4\x85\xc5\xbeinti Bizantijos imperatoriui Aleksijui I Komninui._NEWLINE_1248\xe2\x80\x931250 m. Rod\xc4\x85 okupavo Genujos respublika._NEWLINE_1309 m. sal\xc4\x85 u\xc5\xbe\xc4\x97m\xc4\x97 karinis hospitaljer\xc5\xb3 ordinas, persivadin\xc4\x99 \xe2\x80\x9eRodo riteriais\xe2\x80\x9c. Miestas buvo atstatytas ir tapo europieti\xc5\xa1ku viduram\xc5\xbei\xc5\xa1ku modeliu. \xc5\xa0iuo laikotarpiu buvo pastatyta daug \xc5\xbeinom\xc5\xb3 monument\xc5\xb3, tarp j\xc5\xb3 \xe2\x80\x93 Did\xc5\xbeiojo magistro r\xc5\xabmai._NEWLINE_Stiprios miesto sienos atlaik\xc4\x97 Egipto sultono (1444 m.) ir Mehmedo II (1480 m.) u\xc5\xbepuolimus. Ta\xc4\x8diau 1522 m. gruod\xc4\xaf Rodas pralaim\xc4\x97jo did\xc5\xbeiulei Suleimano Did\xc5\xbeiojo kariuomenei. Rodo riteriai i\xc5\xa1sik\xc4\x97l\xc4\x97 \xc4\xaf Malt\xc4\x85. Sala priklaus\xc4\x97 Osman\xc5\xb3 imperijai beveik keturis \xc5\xa1imtme\xc4\x8dius.\n_START_SECTION_\nNaujieji laikai\n_START_PARAGRAPH_\nItalija u\xc5\xbe\xc4\x97m\xc4\x97 Rod\xc4\x85 1912 m. Italijos-Turkijos karo metu. Lozanos tarptautin\xc4\x97je konferencijoje sala kartu su visu Dodekanesu oficialiai atiteko Italijai._NEWLINE_1943 m. Vokietija okupavo Rodo sal\xc4\x85. 1944 m. liepos 19 d. Gestapas apsupo beveik 2000 \xc5\xbeyd\xc5\xb3 gyventoj\xc5\xb3 ir nor\xc4\x97jo juos i\xc5\xa1si\xc5\xb3sti \xc4\xaf eksterminacijos stovyklas. Ma\xc5\xbedaug 160 i\xc5\xa1 600 Graikijos \xc5\xbeyd\xc5\xb3 i\xc5\xa1gyveno. Be to, apie 200 asmen\xc5\xb3, tur\xc4\x97jusi\xc5\xb3 Turkijos pilietyb\xc4\x99 arba buvusi\xc5\xb3 Turkijos pilietyb\xc4\x99 turin\xc4\x8di\xc5\xb3 asmen\xc5\xb3 \xc5\xa1eim\xc5\xb3 nariai, taip pat i\xc5\xa1gyveno._NEWLINE_1947 m. Rodas ir kitos Dodekaneso salos prijungtos prie Graikijos.\n_START_SECTION_\nArcheologija\n_START_PARAGRAPH_\nAntikos laikais Rodas buvo vieno i\xc5\xa1 septyni\xc5\xb3 pasaulio stebukl\xc5\xb3 \xe2\x80\x93 Rodo koloso \xe2\x80\x93 namai. \xc5\xa0i mil\xc5\xbeini\xc5\xa1ka bronzin\xc4\x97 skulpt\xc5\xabra stov\xc4\x97jo uoste. Jos statybos baig\xc4\x97si 280 m. pr. m. e., ta\xc4\x8diau \xc5\xbeem\xc4\x97s dreb\xc4\x97jimas, \xc4\xafvyk\xc4\x99s 224 m. pr. m. e. sunaikino skulpt\xc5\xabr\xc4\x85. \xc5\xa0iandien n\xc4\x97ra joki\xc5\xb3 skulpt\xc5\xabros p\xc4\x97dsak\xc5\xb3._NEWLINE_Saloje yra nema\xc5\xbeai kit\xc5\xb3 istorini\xc5\xb3 viet\xc5\xb3.\n_START_SECTION_\nReligija\n_START_PARAGRAPH_\nVyraujanti religija yra Graikijos sta\xc4\x8diatiki\xc5\xb3. Saloje yra reik\xc5\xa1minga katalik\xc5\xb3 ma\xc5\xbeuma, daugelis j\xc5\xb3 \xe2\x80\x93 ital\xc5\xb3, kurie liko po Italijos okupacijos, palikuonys.  Rodo saloje taip pat yra musulmon\xc5\xb3 ma\xc5\xbeuma, kuri liko po Osman\xc5\xb3 imperijos okupacijos._NEWLINE_\xc5\xbdyd\xc5\xb3 bendruomen\xc4\x97 Rode gyvena nuo I a. 1480 m. \xc5\xbeydai gyn\xc4\x97 miesto sienas nuo turk\xc5\xb3. Kahal Shalom, pastatyta 1557 m., yra seniausia sinagoga Graikijoje ir vis dar stovi \xc5\xbeyd\xc5\xb3 kvartale, Rodo senamiestyje. 1920 m. \xc5\xbeyd\xc5\xb3 bendruomen\xc4\x97 sudar\xc4\x97 tre\xc4\x8ddal\xc4\xaf visos miesto populiacijos. Kahal Shalom buvo renovuota, ta\xc4\x8diau tik keletas \xc5\xbeyd\xc5\xb3 Rode gyvena i\xc5\xa1tisus metus, tad sinagoga n\xc4\x97ra atidaryta vis\xc4\x85 laik\xc4\x85.\n_START_SECTION_\nEkonomika\n_START_PARAGRAPH_\nEkonomika yra orientuota \xc4\xaf turistus, o labiausiai i\xc5\xa1pl\xc4\x97totas sektorius yra paslaug\xc5\xb3. Ma\xc5\xbeos \xc4\xafmon\xc4\x97s apdoroja \xc5\xbealiav\xc4\x85 vietinei prekybai, taip pat gaminamos \xc5\xbeem\xc4\x97s \xc5\xabkio prek\xc4\x97s, u\xc5\xbesiimama gyvulininkyste, \xc5\xbevejyba ir vyn\xc5\xb3 gamyba.'